C 283/72
EL
Επίσημη Εφημερίδα της Ευρωπαϊκής Ένωσης
11.8.2023
Τρίτη 14 Φεβρουαρίου 2023
3.
εκφράζει την ικανοποίησή του για το μεγάλο ποσοστό συμμετοχής των ενδιαφερόμενων μερών καθ’ όλη τη διάρκεια της διαπραγματευτικής διαδικασίας· τονίζει ότι τα στάδια της εφαρμογής και της παρακολούθησης απαιτούν ουσιαστικές διαβουλεύσεις και συμμετοχή πολλών ενδιαφερόμενων μερών, συμπεριλαμβανομένης της ουσιαστικής συμμετοχής της κοινωνίας των πολιτών, εκπροσώπων των επιχειρήσεων, οργανώσεων εργαζομένων και των τοπικών και αυτόχθονων κοινοτήτων στη λήψη αποφάσεων, ώστε να εξασφαλίζεται ο σεβασμός των δικαιωμάτων εγγείου ιδιοκτησίας και της αρχής της ελεύθερης, εκ των προτέρων και εν επιγνώσει συναίνεσης· υπενθυμίζει την ανάγκη ενίσχυσης της διαφάνειας και διασφάλισης της αποτελεσματικής δημοσιοποίησης των πληροφοριών και της έγκαιρης ανταλλαγής εγγράφων με τους τοπικούς και αυτόχθονες πληθυσμούς· 4. καλεί την Επιτροπή και την αντιπροσωπεία της ΕΕ στη Γουιάνα να παράσχουν επαρκή ανάπτυξη ικανοτήτων και υλικοτεχνική και τεχνική υποστήριξη στο πλαίσιο των υφιστάμενων και μελλοντικών μέσων αναπτυξιακής συνεργασίας, προκειμένου να δοθεί η δυνατότητα στη Γουιάνα να εκπληρώσει τις δεσμεύσεις που απορρέουν από τη ΣΕΕΣ· 5.
χαιρετίζει την πρόσφατη έγκριση του κοινού πλαισίου εφαρμογής και καλεί την κυβέρνηση της Γουιάνας να ακολουθήσει συγκεκριμένη, χρονικά δεσμευτική και μετρήσιμη προσέγγιση· 6. τονίζει τη σημασία της ανάπτυξης εταιρικών σχέσεων και μηχανισμών συνεργασίας για την από κοινού αντιμετώπιση όλων των πτυχών της δασικής διακυβέρνησης, μεταξύ άλλων όσον αφορά την ανταλλαγή πληροφοριών· 7. εκφράζει ικανοποίηση για τις προσπάθειες που έχει καταβάλει η Γουιάνα μέχρι στιγμής προκειμένου να σημειώσει πρόοδο προς την κατεύθυνση της μεγαλύτερης διαφάνειας και προσβλέπει σε περαιτέρω θετική συνεργασία για την καταπολέμηση της παράνομης υλοτομίας· τονίζει ότι η πλημμελής διακυβέρνηση και η διαφθορά στον δασικό τομέα επιταχύνουν την παράνομη υλοτομία και την υποβάθμιση των δασών· αναγνωρίζει τη δέσμευση και την πολιτική βούληση της Γουιάνας όσον αφορά τη χρηστή διαχείριση των δασών· τονίζει ότι η επιτυχία της ΣΕΕΣ FLEGT εξαρτάται επίσης από την καταπολέμηση της απάτης και της διαφθοράς σε ολόκληρη την αλυσίδα εφοδιασμού ξυλείας· παροτρύνει την κυβέρνηση της Γουιάνας να βελτιώσει τη συλλογή δεδομένων με στόχο την καλύτερη εφαρμογή του συστήματος ιχνηλασιμότητας και να συνεχίσει να καταβάλει προσπάθειες για να δώσει τέλος στην εκτεταμένη διαφθορά και να αντιμετωπίσει άλλους παράγοντες που τροφοδοτούν την παράνομη υλοτομία και την υποβάθμιση των δασών, ιδίως όσον αφορά τα τελωνεία και άλλες αρχές που θα διαδραματίσουν καίριο ρόλο στην εφαρμογή και την επιβολή της ΣΕΕΣ· τονίζει την ανάγκη να δοθεί τέλος στην ατιμωρησία στον δασικό τομέα μέσω της προστασίας των υπερασπιστών των ανθρωπίνων δικαιωμάτων που σχετίζονται με το περιβάλλον και των καταγγελλόντων δυσλειτουργίες και μέσω της διασφάλισης αποτελεσματικών μέσων έννομης προστασίας για παραβιάσεις των ανθρωπίνων δικαιωμάτων· χαιρετίζει, στο πλαίσιο αυτό, την επικύρωση της συμφωνίας του Escazú από τη Γουιάνα και τονίζει την ανάγκη να διασφαλιστεί η πλήρης αναγνώριση των δικαιωμάτων εγγείου ιδιοκτησίας των τοπικών κοινοτήτων και των αυτόχθονων πληθυσμών, ιδίως των αμερινδιανικών κοινοτήτων, μεταξύ άλλων στο πλαίσιο εξορυκτικών δραστηριοτήτων· 8. εκφράζει την ικανοποίησή του για το γεγονός ότι η διαδικασία διαπραγμάτευσης της ΣΕΕΣ έχει επιτρέψει σε επιμέρους τομείς να προσδιορίζουν κοινούς στόχους και προτεραιότητες για την επίτευξη βιώσιμης διαχείρισης των δασών και εμπορικής συνεργασίας, δίνοντας επίσης στις κοινωνίες μια σημαντική ευκαιρία για συμμετοχική διαχείριση των δασών τους σε τοπικό, κοινοτικό και περιφερειακό επίπεδο, ή ακόμη και σε εθνικό ή ομοσπονδιακό επίπεδο· 9. επισημαίνει ότι η ΣΕΕΣ δημιουργεί μια μεγάλη ευκαιρία για την τόνωση της δημιουργίας θέσεων εργασίας στον δασικό τομέα· τονίζει ότι οι πρακτικές διαχείρισης των δασών και το εμπόριο νόμιμα παραχθείσας ξυλείας θα πρέπει να είναι βιώσιμα από κοινωνική και οικονομική άποψη, ώστε να διασφαλίζεται ότι οι άμεσα ή έμμεσα εμπλεκόμενοι μπορούν να επωφεληθούν από το εμπόριο· 10.
ζητεί να ενσωματωθεί η ανάλυση ως προς το φύλο σε όλες τις δραστηριότητες και τα έργα που συνδέονται με την εφαρμογή της ΣΕΕΣ· ζητεί ποσοτική και ποιοτική ανά φύλο ανάλυση της εξέλιξης της εγγείου ιδιοκτησίας, της ιδιοκτησίας στοιχείων ενεργητικού και της χρηματοπιστωτικής ένταξης σε τομείς που επηρεάζονται από το εμπόριο· καλεί την Επιτροπή να στηρίξει τις προσπάθειες αυτές με τεχνικούς πόρους και ανθρώπινο δυναμικό· 11.
ζητεί από την Επιτροπή να υποβάλλει τακτικά εκθέσεις στο Κοινοβούλιο σχετικά με την εφαρμογή της συμφωνίας, μεταξύ άλλων σχετικά με το έργο της κοινής επιτροπής παρακολούθησης και ελέγχου, προκειμένου να μπορέσει να ληφθεί μια τεκμηριωμένη απόφαση όταν θα έχει προταθεί η κατ’ εξουσιοδότηση πράξη για την έγκριση της αποδοχής των αδειών FLEGT· τονίζει, συνεπώς, ότι θα πρέπει να προστεθούν νέες ΣΕΕΣ με πρόσθετους εταίρους· ζητεί από την Επιτροπή να διενεργήσει διεξοδική αξιολόγηση των επιπτώσεων της ΣΕΕΣ και του μελλοντικού κανονισμού για την αποψίλωση των δασών στους εργαζομένους και τους μικρούς παραγωγούς του δασικού τομέα και σε άλλους συναφείς τομείς, οι οποίοι θα επηρεαστούν από τους αυξημένους ελέγχους και τις επαληθεύσεις υλοτομίας· 12. τονίζει την ανάγκη να αντιμετωπιστεί η περιφερειακή διάσταση της παράνομης υλοτομίας και της μεταφοράς, της μεταποίησης και του εμπορίου παράνομης ξυλείας σε ολόκληρη την αλυσίδα εφοδιασμού· ζητεί να συμπεριληφθεί αυτό στη διαδικασία αξιολόγησης της ΣΕΕΣ·